Folau begin met hofverrigtinge teen Rugby AustraliëIsrael Folau. Foto: Facebook. Die gewese Australiese rugbyster, Israel Folau, het op sosiale media aangekondig dat hy met hofverrigtinge teen Rugby Australië en die New South Wales Waratahs gaan begin. Die 30-jarige Folau, netjies geklee in ’n baadjie en witkraaghemp, het in die video sy ondersteuners bedank vir hul volgehoue ondersteuning oor die afgelope paar maande. Die heelagter het in Aprilmaand op sy Instagram-rekening geplaas dat hel op dronkaards, homoseksuele persone, leuenaars, hoereerders, diewe, ateïste en afgodedienaars wag, tensy hulle hulself bekeer. Hy het bygevoeg dat net “Jesus kan red”. Folau se kommentaar is deur Rugby Australië (RA) veroordeel en hulle het sy kontrak beëindig. Die sportbeheerliggaam het aangevoer dat sy inskrywing die spelers se etiese kode verbreek het en dat dit ’n minagtende gebruik van sosiale media was. Volgens berigte eis die speler nou A$10 miljoen én om weer vir die nasionale span gekies te word. Hy het in Junie A$2 miljoen vir sy hofgeding deur ’n skarefinansieringsprojek ingesamel. Dít nadat sy eerste projek deur GoFundMe gekortwiek is. Hulle het aangevoer dat sy veldtog diskriminasie aanhits. “Ek is dankbaar vir almal se ondersteuning in hierdie tydperk. Dit beteken so baie vir my en Maria (sy vrou, die Nieu-Seelandse netbaldoelskieter). Mag die Here julle seën,” het hy getwiet. Volgens regskenners in Australië kan die Folau/RA-hofsaak ’n presedent vir toekomstige werkskontrakte skep. “Daar is nog geen definitiewe beslissing oor die konflik tussen ’n werkgewer se reg om die werknemer se kommentaar op sosiale media te beheer; en politieke en geloofsvryheid nie,” het regsprofessor Anthony Forsyth in The Conversation geskryf.